**ZÁPIS č. 3**

 **Z RIADNEHO ZASADNUTIA SPRÁVNEJ RADY TASR**

 **21. marca 2023 so začiatkom o 15.00 h**

**Prítomní členovia Správnej rady:** Jozef Bednár, Peter Mestický, Alena Mezeiová, Ladislav Mikuš, Jozef Tuhovčák

 **Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedla predsedníčka SR TASR Alena Mezeiová. Konštatoval, že rada je uznášaniaschopná, navrhla program zasadnutia a dala o ňom hlasovať.

Program:

1. **Monitorovacia správa - hodnotenie úloh vo verejnom záujme**
2. **Dodatok č. 1 k zmluve o poskytovaní služieb vo verejnom záujme č. MK -187/2022/M.**
3. **Rôzne**

**UZNESENIE č. 01/21/03/2023:**

Členovia SR TASR schválili program zasadnutia:

ZA: J. Bednár PROTI: 0 ZDRŽAL SA: 0

 P. Mestický

 A. Mezeiová

 L. Mikuš

 J. Tuhovčák

Uznesenie bolo prijaté.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Monitorovacia správa - hodnotenie úloh vo verejnom záujme**

Ako uviedol V. Puchala, Tlačová agentúra Slovenskej republiky (TASR) plnila v roku 2022 úlohy vo verejnom záujme v súlade s podmienkami Zmluvy o poskytovaní služieb vo verejnom záujme č. MK83/2021/M uzatvorenej na základe § 6 ods. 2 zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov.

V súlade s § 5 ods. 13 zákona o TASR agentúra poskytovala všetky služby, na ktoré sa vzťahoval príspevok od štátu bezodplatne.

 TASR zabezpečovala úlohy stanovené zákonom nepretržite počas celého roka, vrátane nočných časov, víkendov, sviatkov. Informácie boli vydávané v jednotlivých servisoch TASR, uchovávané v archívoch TASR a sprístupňované verejnosti.

TASR prinášala celistvý obraz diania doma i vo svete. Špeciálny dôraz kládla na „slovaciká“, teda na dianie v zahraničí súvisiace so Slovenskom. Významným prvkom spravodajstva boli informácie o dianí v Európskej únii a jej inštitúciách.

Správy TASR odoberali a zverejňovali všetky relevantné spravodajské i nespravodajské televízie, tlačené médiá, rádiá, online médiá. Servisy TASR využívala štátna správa, samospráva i komerčný sektor. Sprístupnené boli verejnosti prostredníctvom webov, webových aplikácií, zóny verejného záujmu i sociálnych sietí. V hodnotenom období došlo k uzatvoreniu zmluvy s JOJ Group, čo znamená, že mediálny dosah preberaných informácií je historicky najvyšší.

Informácie poskytovala TASR aj zmluvným zahraničným agentúram, či ambasádam na Slovensku.

TASR v spolupráci s francúzskou agentúrou AFP pripravovala a zverejňovala cyklus o hoaxoch.

TASR v roku 2022 zabezpečovala spravodajské informácie o dianí v štáte. Agentúra zaznamenávala činnosť prezidentky Slovenskej republiky, pokrývala zasadnutia Národnej rady Slovenskej republiky, jej výborov, aktivitu predsedu vlády, rokovania vlády SR a jednotlivých ministerstiev.

Informácie TASR vydávala v slovenskom jazyku, ale i anglickom a maďarskom jazyku. Informácie boli textové, zvukové, fotografie a video. Významne rezonovali živé prenosy podujatí, ktoré nachádzajú stále väčšie publikum.

TASR má vytvorené špeciálne tímy, ktoré prinášajú inojazyčné spravodajstvo, má stáleho spravodajcu v Bruseli, spravodajcu pre Maďarsko a zmluvy s vyše 25 zahraničnými agentúrami. V roku 2022 TASR zriadila post stáleho spravodajcu v Prahe. Agentúra má silné regionálne zastúpenie.

Vpád Ruska na Ukrajinu a doznievajúca pandémia Covid-19 patrili medzi hlavné témy spravodajstva TASR v hodnotenom období. Okrem týchto tém priniesli jednotlivé redakcie celistvé, nezávislé, rýchle a férové správy o udalostiach v politike, ekonomike, kultúre, samospráve, športe. Agentúra sa venovala problematike zdravotne a sociálne znevýhodnených občanov, školstvu, vede, prevencii pred kriminalitou...

Od vypuknutia konfliktu na Ukrajine TASR zvýšila v maximálnej miere redakčnú pohotovosť a posilnila editačnú redakčnú prax tak, aby nedošlo k prieniku neoverených správ a propagandy do spravodajstva. Overovanie informácií z niekoľkých relevantných a rozpoznateľných zdrojov sa stalo dôležitejším ako kedykoľvek predtým.

Vojenský konflikt na Ukrajine zaznamenávali redaktori zo zahraničných agentúr, ale i na hraničných priechodoch vo Vyšnom Nemeckom, Ubli, Veľkých Slemenciach a Čiernej nad Tisou.

TASR informovala o utekajúcich Ukrajincov, ich ubytovaní, o agende štátnej správy i dobrovoľníkov. Monitorovala tiež pracovné návštevy vládnych predstaviteľov, poslancov, predstaviteľov EÚ, manželky amerického prezidenta či prezidentky na hraniciach.

TASR dôsledne informovala o legislatíve spojenej so znižovaním dôsledkov zdražovania energií, palív a potravín. TASR sledovala kroky jednotlivých ministerstiev v pomoci občanom, podnikateľom, podnikom. Prinášala informácie o situácii v zásobovaní plynom a ropou.

Redaktori zaznamenali mimoriadne schôdze Národnej rady SR k odvolávaniu ministrov vlády, ktoré navrhovali opoziční poslanci. TASR zdokumentovala prijatia predsedov vlád iných štátov - Holandska, Španielska a Belgicka, tiež premiéra Poľska, predsedu ER Ch. Michela, predsedníčku EK U. Leyenovú, ministra obrany USA L. Austina. Podrobne zachytila aj návštevu manželky prezidenta USA na východnom Slovensku v Košiciach a priechode Vyšné Nemecké.

TASR monitorovala aj prijatia u prezidentky SR: lotyšského prezidenta Levitsa v marci, v máji poľského prezidenta A. Dudu, prezidenta Čiernej Hory Dukanoviča. V júni boli redaktori s prezidentkou aj na prijatí talianskym prezidentom Mattarellom v Ríme a vo Švajčiarsku prezidentom Cassisom.

 Na služobných cestách boli reportéri napr. na stretnutí s estónskym premiérom s E. Hegerom v Talline a s prezidentkou SR na stretnutí so slovenským vojenským kontingentom na Cypre, v októbri v Európskom parlamente v Štrasburgu a na Klimatickej konferencii OSN COP 27 v egyptskom Šarm aš-Šajchu.

Redaktori tiež sledovali akcie NAKA a PZ SR, pokračujúce súdy v kauzách vraždy novinára Kuciaka, obžalovaných Kováčika, Z. Kollára, P. Ruska, D. Trnku a M. Kotlebu.

Druhý polrok 2022 sa niesol v znamení vládnych kríz. Mimoriadne náročná bola jeseň vzhľadom na spojené komunálne a regionálne voľby. TASR plnila okrem iného aj úlohu záložného pracoviska pre Štatistický úrad SR, v prípade výpadku systémov ŠÚ bola pripravená tieto informácie zhromažďovať a sprístupňovať.

K dôležitým témam patrili v hodnotenom období výpovede lekárov, tragédie, a tiež záver roka, kedy sa schvaľoval rozpočet a padla vláda.

Redaktori pravidelne riešili špecifické problémy s plnením plánu obnovy, čerpaním starých a prípravou nových eurofondov. Zásadne sa v tomto období menili pravidlá pre dôchodkový systém, ale aj pre oblasť výstavby či nájomného bývania.

Spravodajsky rezonovalo tiež obnovenie kontrol na slovenských hraniciach s Rakúskom a Českou republikou v dôsledku ilegálnej migrácie. Začiatkom druhého polroka 2022 Česká republika prebrala predsedníctvo v Rade EÚ.

O týchto témach, ale aj mnohých ďalších, informovala TASR v zmysle služby verejnosti i úloh vo verejnom záujme v svojich servisoch, pre verejnosť na svojom webovom sídle www.tasr.sk, v zóne verejného záujmu i na svojich koncových médiách (teraz.sk, newsnow.tasr.sk, skolske.sk...) a mobilných aplikáciách. Informácie v koncových médiách TASR poskytovala TASR bezodplatne.

TASR splnila úlohy vo verejnom záujme, ktoré jej vyplývajú zo zákona. Agentúra priniesla informácie o činnosti orgánov Európskej únie a v zmysle stanovených priorít informovala o dianí prostredníctvom stálych spravodajcov či vyslaných reportérov alebo zahraničných agentúr. Agentúra priniesla pre verejnosť dostatok informácií pre slobodné utváranie názorov. Správy boli pre verejnosť a na nekomerčné využitie, nespoplatnené. Dosah správ je vďaka širokému spektru ich mediálnych odberateľov široký. Servisy sú bezodplatne dostupné všetkým školám na vzdelávacie a vedecké účely. Anglický a maďarský variant spravodajstva v podobe online i offline produktov je užitočným a žiadaným produktom zo strany zahraničných agentúr, ambasád, či investorov. Správy TASR zmluvne preberajú viaceré zahraničné agentúry, stúpol záujem o preberanie fotografií.

Archívy TASR sú národným bohatstvom. V budúcom roku chce TASR ponúknuť nový moderný a efektívny systém pre ich sprístupňovanie.

Členovia SR TASR po krátkej diskusii vzali materiál na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Dodatok č. 1 k zmluve o poskytovaní služieb vo verejnom záujme č. MK -187/2022/M.**

V. Puchala informoval členov SR TASR o dodatku k zmluve o poskytovaní služieb vo verejnom záujme uzavretej medzi TASR a Ministerstvom kultúry na rok 2023

Predsedníčka SR TASR A. Mezeiová po krátkej diskusii členov rady predložila návrh na uznesenie:

**UZNESENIE č. 02/21/03/2023:**

Správna rada TASR schválila dodatok k Zmluve o poskytovaní služieb vo verejnom záujme s MK SR na rok 2023.

ZA: J. Bednár PROTI: 0 ZDRŽAL SA: 0

 P. Mestický

 A. Mezeiová

 L. Mikuš

 J. Tuhovčák

Uznesenie bolo prijaté.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Rôzne**

Členovia Správnej rady TASR sa dohodli na najbližšom termíne rokovania 18. apríla 2023 o 15:00 v sídle TASR.

Predsedníčka SR TASR A. Mezeiová v súlade s Rokovacím poriadkom SR TASR ukončila zasadnutie rady.

Bratislava, 21. marca 2023

Zapísala:

 Alena Mezeiová v.r.